แนวโน้มดัชนีเช้าผันผวนกรอบแคบ
นักวิเคราะห์ฯคาดตลาดหุ้นไทยเช้านี้แกว่งผันผวนกรอบแคบ   หลังดัชนีPMI จีน-ยุโรปหดตัว จับตาบาทอ่อน
23 มี.ค. 2555

นักวิเคราะห์ฯคาดตลาดหุ้นไทยเช้านี้แกว่งผันผวนกรอบแคบ   หลังดัชนีPMI จีน-ยุโรปหดตัว จับตาบาทอ่อน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะแกว่งตัวผันผวนในกรอบแคบๆทั้งในแดนบวกและแดนลบ แม้ตัวเลขเศรษฐกิจของสหรัฐฯจะออกมาดี โดยตัวเลขชี้นำเศรษฐกิจในเดือนก.พ.เพิ่มขึ้น 0.7% ขณะที่จำนวนผู้ขอรับสวัสดิการว่างงานปรับตัวลดลงต่ำสุดในรอบ 4 ปี แต่ไม่เพียงพอที่จะชดเชยความกังวลเรื่องเศรษฐกิจโลกได้ หลังตัวเลขดัชนีผู้จัดการฝ่ายจัดซื้อ (PMI) ภาคการผลิตของจีนและยุโรปอ่อนตัวลงต่ำกว่าระดับ 50 จุด ซึ่งถือเป็นภาวะหดตัว ประกอบราคาน้ำมันดิบและสินทรัพย์เสี่ยงต่างๆที่ปรับตัวลง
อย่างไรก็ตาม ตลาดหุ้นไทยยังมีแรงซื้อของนักลงทุนต่างชาติช่วยประคองไว้ แต่ขณะนี้แรงซื้อเริ่มลดลง โดยต่างชาติได้มีการขายสุทธิในตลาดล่วงหน้าเป็น Net short มา 2-3 วันแล้ว ส่วนปัจจัยที่ต้องติดตามในช่วงนี้คือ การประกาศข้อมูลตัวเลขเศรษฐกิจของสหรัฐฯและยุโรป และวันนี้จะเป็นวันที่ครบกำหนดที่กรีซยืดเวลาเจ้าหนี้ในส่วนที่ไม่ได้อยู่ภายใต้กฎหมายกรีซเข้าร่วมโครงการสว็อปหนี้
ขณะที่ปัจจัยภายในประเทศต้องติดตามเรื่องค่าเงินบาท ซึ่งถ้าอ่อนตัวลงมาถึงระดับ 30.9 บาท/ดอลลาร์ อาจจะเป็นจุดพลิกผันให้ Fund flow ออกไปจากตลาดฯได้
พร้อมให้แนวรับ 1,190 และ 1,175-1,180 จุด แนวต้าน 1,200 จุด